7.09.2016 Muuseum Eesti levimuusika ajaloo rääkimiseks
Eesti Ekspress : Muuseum Eesti levimuusika ajaloo rääkimiseks
Eesti Teatri- ja Muusikamuuseum on võtnud eesmärgiks rajada Eesti Muusika Kuulsuste Koda. Rokimuuseumi sarnast projekti, mis on üks EV 100 muuseumiprojektidest, juhib Risto Lehiste. Loodetavasti 2018. aastal avatavasse kotta käib praegu aktiivne eksponaatide ja info kogumine. Väljapaneku alustuseks tuleb Eesti levimuusika ajaloo näitus. Igal aastal lisandub sellele ühe artisti, ühe ansambli ja ühe sündmuse või tegelase väljapanek, kes Kuulsuste Koja uuteks liikmeteks vastu on võetud. Kuulsuste Koja au saavad kangelased valib välja ekspertide grupp, kuhu kuuluvad tänasel päeval Tanel Padar, Mikk Targo, Ari Dubin, Kristo Rajasaare, Aivar Sirelpuu, Olav Ehala, Virgo Sillamaa, Toomas Olljum ja Risto Lehiste. Esialgsete plaanide kohaselt saab Kuulsuste Koda olema Ajaloomuuseumis Tallinnas Maarjamäel, kuid samas vaadatakse veel ringi leidmaks võimalikke sobivamaid paiku.